CELEX: 31986D0085
Language: el
Date: 1986-03-06 00:00:00
Title: 86/85/ΕΟΚ: Απόφαση του Συμβουλίου της 6ης Μαρτίου 1986 για την καθιέρωση κοινοτικού συστήματος πληροφόρησης για τον έλεγχο και τη μείωση της ρύπανσης που προξενεί η απόρριψη υδρογονανθράκων και άλλων επικίνδυνων ουσιών στη θάλασσα

Avis juridique important

|

31986D0085

86/85/ΕΟΚ: Απόφαση του Συμβουλίου της 6ης Μαρτίου 1986 για την καθιέρωση κοινοτικού συστήματος πληροφόρησης για τον έλεγχο και τη μείωση της ρύπανσης που προξενεί η απόρριψη υδρογονανθράκων και άλλων επικίνδυνων ουσιών στη θάλασσα  

Επίσημη Εφημερίδα αριθ. L 077 της 22/03/1986 σ. 0033 - 0037 Φινλανδική ειδική έκδοση: Κεφάλαιο 15 τόμος 7 σ. 0113  Σουηδική ειδική έκδοση: Κεφάλαιο 15 τόμος 7 σ. 0113 

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 6ης Μαρτίου 1986  για την καθιέρωση κοινοτικού συστήματος πληροφόρησης για τον έλεγχο και τη μείωση της ρύπανσης που προξενεί η απόρριψη υδρογονανθράκων και άλλων επικίνδυνων ουσιών στη θάλασσα  (86/85/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 213 και 235,  την πρόταση της Επιτροπής (1),  τη γνώμη του Ευρωπαϊκόυ Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι, από τη μελέτη που πραγματοποίησε η Επιτροπή σύμφωνα με το ψήφισμα του Συμβουλίου της 26ης Ιουνίου 1978 για τη θέσπιση προγράμματος δράσης των Ευρωπαϊκών Κοινοτήτων όσον αφορά τον έλεγχο και τη μείωση της ρύπανσης που προξενεί η απόρριψη υδρογονανθράκων στη θάλασσα (4), προέκυψε ότι είναι δυνατό να καθιερωθεί κοινοτικό σύστημα πληροφόρησης για τον έλεγχο και τη μείωση της ρύπανσης που προξενεί η απόρριψη υδρογονανθράκων και άλλων επικίνδυνων ουσιών στη θάλασσα·  ότι το Συμβούλιο εξέδωσε την απόφαση 81/971/ΕΟΚ της 3ης Δεκεμβρίου 1981 για τη θέσπιση κοινοτικού συστήματος πληροφόρησης για τον έλεγχο και τη μείωση της ρύπανσης που προξενεί η απόρριψη υδρογονανθράκων στη θάλασσα (5)·  ότι το Συμβούλιο εξέδωσε την απόφαση 81/420/ΕΟΚ της 18ης Μαΐου 1981 σχετικά με τη σύναψη του πρωτοκόλλου που αφορά τη συνεργασία για την καταπολέμηση της ρύπανσης της Μεσογείου από υδρογονάνθρακες και άλλες επικίνδυνες ουσίες σε κρίσιμες καταστάσεις (6), καθώς και την απόφαση 84/358/ΕΟΚ της 28ης Ιουνίου 1984, σχετικά με τη σύναψη της συμφωνίας που αφορά τη συνεργασία για την καταπολέμηση της ρύπανσης της Βόρειας Θάλασσας από τους υδρογονάνθακες και άλλες επικίνδυνες ουσίες (7)·  ότι είναι ακόμη περιορισμένες οι επιστημονικές γνώσεις όσσον αφορά τις ιδιότητες και τη συμπεριφορά των επικίνδυνων ουσιών, εκτός από τους υδρογονάνθρακες, όταν απορρίπτονται στη θάλασσα, και ότι, συνεπώς, είναι σκόπιμο το σύστημα πληροφόρησης να θεσπιστεί σταδιακά, και πιο συγκεκριμένα ανάλογα με την εξέλιξη των εν λόγω γνώσεων·  ότι η πληροφόρηση σχετικά με τις ιδιότητες και τη συμπεριφορά των επικίνδυνων ουσιών, εκτός από τους υδρογονάνθρακες, θα βοηθήσει τα κράτη μέλη να εκτιμήσουν σε περίπτωση ατυχήματος τη φύση της απειλής και να καθορίσουν τα καταλληλότερα μέσα και τις μεθόδους καταπολέμησης της ρύπανσης·  ότι, κατά συνέπεια, το πεδίο εφαρμογής της απόφασης 81/971/ΕΟΚ, πρέπει να επεκταθεί, κυρίως με το σκοπό να καταρτιστεί κατάλογος των μέσων επέμβασης σε περίπτωση απόρριψης στη θάλασσα επικίνδυνων ουσιών εκτός των υδρογονανθράκων·  ότι το σύστημα πληροφόρησης θα επιτρέψει στην Επιτροπή να αναλάβει ορισμένες από τις ενέργειες που προβλέπονται στο ανωτέρω ψήφισμα της 26ης Ιουνίου 1978 και στο συνημμένο πρόγραμμα δράσης·  ότι αυτό το σύστημα πληροφόρησης κρίνεται αναγκαίο προκειμένου να επιτευχθεί ένας από τους στόχους της Κοινότητας στον τομέα του ελέγχου και της μείωσης της ρύπανσης που προξενεί η απόρριψη υδρογονανθράκων και άλλων επικίνδυνων ουσιών στη θάλασσα· ότι όλες οι εξουσίες που απαιτούνται προς το σκοπό αυτό δεν έχουν προβλεφθεί στη συνθήκη, και ενδείκνυται, συνεπώς, να γίνει προσφυγή και στο άρθρο 235 της συνθήκης,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Καθιερώνεται σύστημα πληροφόρησης προκειμένου οι αρμόδιες αρχές των κρατών μελών να έχουν στη διάθεσή τους τα στοιχεία που είναι αναγκαία για τον έλεγχο και τη μείωση της ρύπανσης που προκαλείται από την απόρριψη σημαντικών ποσοτήτων υδρογονανθράκων και άλλων επικίνδυνων ουσιών στη θάλασσα.  2. Το σύστημα πληροφόρησης περιλαμβάνει:  α) κατάλογο των εθνικών και κοινών σχεδίων επέμβασης για την καταπολέμηση της ρύπανσης που προκαλείται από την απόρριψη υδρογονανθράκων στη θάλασσα, που περιλαμβάνει συνοπτική περιγραφή του περιεχομένου τους, καθώς και την ένδειξη των αρχών που είναι αρμόδιες εν προκειμένω·  β) κατάλογο των μέσων καταπολέμησης της ρύπανσης της θάλασσας από τους υδρογονάνθρακες (παράρτημα Ι)·  γ) συλλογή στοιχείων σχετικά με τις ιδιότητες και τη συμπεριφορά των υδρογονανθράκων, καθώς και τις μεθόδους επεξεργασίας και τελικής χρησιμοποίησης των μειγμάτων ύδατος-υδρογονανθράκων-στερεών υλών που περισυλλέγονται στη θάλασσα και στις ακτές (παράρτημα ΙΙ)·  δ) κατάλογο των μέσων επέμβασης σε περίπτωση απόρριψης στη θαλασσα επικίνδυνων ουσιών εκτός των υδρογονανθράκων (παράρτημα ΙΙΙ)· τον κατάλογο αυτό θα καταρτισει προοδευτικά η Επιτροπή.  3. Εξάλλου, η Επιτροπή θα καταρτίσει προοδευτικά, με βάση την αποκτώμενη εμπειρία, μια συλλογή πληροφοριών σχετικά με τις ιδιότητες και τη συμπεριφορά επικίνδυνων ουσιών ή ομάδων ουσιών πλην των υδρογονανθράκων.  Άρθρο 2  1. Τα κράτη μέλη διαβιβάζουν στην Επιτροπή τις πληροφορίες τις οποίες αναφέρουν τα παραρτήματα, καθώς και το άρθρο 1 παράγραφος 2 στοιχείο α) για πρώτη φορά, εντός δώδεκα μηνών από την ημέρα της δημοσίευσης της παρούσας απόφασης στην Επίσημη Εφημερίδα των Ευρωπαϊκών Κοινοτήτων.  2. Στη συνέχεια, τον Ιανουάριο κάθε έτους, τα κράτη μέλη τροφοδοτούν με τα εκάστοτε νέα στοιχεία τις πληροφορίες τις οποίες αναφέρει η παράγραφος 1.  Εξάλλου, τα κράτη μέλη ανακοινώνουν το συντομότερο στην Επιτροπή τις ουσιώδεις τροποποιήσεις που μεσολαβούν ως προς τις πληροφορίες αυτές.  Άρθρο 3  Το σύστημα πληροφόρησης εφαρμόζεται με ευθύνη της Επιτροπής.  Η Επιτροπή μεριμνά ώστε, κατά το στάδιο της διάκρισης των πληροφοριών, κάθε κράτος μέλος να λαμβάνει αντίγραφο του συνόλου των πληροφοριών που περιέχονται στο σύστημα.  Άρθρο 4  Εντός έξι μηνών από την ημέρα της δημοσίευσης της παρούσας απόφασης στην Επίσημη Εφημερίδα των Ευρωπαϊκών Κοινοτήτων, κάθε κράτος μέλος ορίζει την αρμόδια αρχή ή αρχές για τη συγκέντρωση και γνωστοποίηση στην Επιτροπή των πληροφοριών που αναφέρει το άρθρο 2 και για την παραλαβή των πληροφοριών, που αναφέρει το άρθρο 3. Ενημερώνει σχετικά την Επιτροπή.  Άρθρο 5  Η Επιτροπή συντάσσει ανά διετία έκθεση για τη λειτουργία του συστήματος πληροφόρησης και για τη χρησιμοποίησή του από τα κράτη μέλη, διαβιβάζει δε την έκθεση στο Συμβούλιο και στο Ευρωπαϊκό Κοινοβούλιο.  Άρθρο 6  Η απόφαση 81/971/ΕΟΚ καταργείται.  Άρθρο 7  Η παρούσα απόφαση απευθύνεται στα κράτη μέλη.  Βρυξέλλες, 6 Μαρτίου 1986.  Για το Συμβούλιο  Ο Πρόεδρος  P. WINSEMIUS  (1) ΕΕ αριθ. C 112 της 7. 5. 1985, σ. 5.  (2) ΕΕ αριθ. C 229 της 9 . 9. 1985, σ. 15.  (3) ΕΕ αριθ. C 118 της 29. 7. 1985, σ. 18.  (4) ΕΕ αριθ. C 162 της 8. 7. 1978, σ. 1.  (5) ΕΕ αριθ. L 355 της 10. 12. 1981, σ. 52.  (6) ΕΕ αριθ. L 162 της 19. 6. 1981, σ. 4  (7) ΕΕ αριθ. L 188 της 16. 7. 1984, σ. 7.  ΠΑΡΑΡΤΗΜΑ Ι  ΚΑΤΑΛΟΓΟΣ ΤΩΝ ΜΕΣΩΝ ΚΑΤΑΠΟΛΕΜΗΣΗΣ ΤΗΣ ΡΥΠΑΝΣΗΣ ΤΗΣ ΘΑΛΑΣΣΑΣ ΑΠΟ ΤΟΥΣ ΥΔΡΟΓΟΝΑΝΘΡΑΚΕΣ  Σκοπός του καταλόγου αυτού είναι να δώσει μια πρώτη ένδειξη των μέσων που έχει στη διάθεσή του ένα κράτος μέλος (1), για την καταπολέμηση της ρύπανσης της θάλασσας από τους υδρογονάνθρακες, και ορισμένα από τα οποία, σε περίπτωση κάποιου περιστατικού, θα ήταν δυνατόν υπό όρους που θα καθορισθούν μεταξύ των αρμοδίων αρχών, να τεθούν στη διάθεση ενός άλλου κράτους μέλους που θα υπέβαλε σχετικό αίτημα. Εννοείται ότι η μνεία στον κατάλογο ενός μέσου για την καταπολέμηση της ρύπανσης δεν συνεπάγεται καμία υποχρέωση για διάθεση του μέσου αυτού.  Α. ΠΕΡΙΕΧΟΜΕΝΟ  Ο κατάλογος περιλαμβάνει στοιχεία σχετικά με:  1. το ειδικευμένο προσωπικό (αριθμός, προσόντα)·  2. τα μηχανικά μέσα για την περισυλλογή των υδρογονανθράκων που έχουν απορριφθεί στη θάλασσα και για την πρόληψη ή την καταπολέμηση της ρύπανσης των ακτών, καθώς και σχετικά με το ειδικευμένο προσωπικό που χειρίζεται τα μέσα αυτά·  3. τα χημικά μέσα για την καταπολέμηση της ρύπανσης στη θάλασσα και για τον καθαρισμό των ακτών, καθώς και σχετικά με το ειδικευμένο προσωπικό που χειρίζεται τα μέσα αυτά·  4. τις ομάδες επέμβασης,  5. τα πλοία και τα αεροσκάφη που είναι εξοπλισμένα για την καταπολέμηση της ρύπανσης·  6. τα κινητά μέσα προσωρινής αποθήκευσης των περισυλλεγόμενων υδρογονανθράκων·  7. τα συστήματα μερικής εκφόρτωσης των πετρελαιοφόρων.  Ο κατάλογος περιέχει στοιχεία σχετικά με τα χαρακτηριστικά και τον τόπο όπου ευρίσκονται τα ανωτέρω μέσα. Μπορεί, επί πλέον, να περιέχει στοιχεία για το χρόνο που απαιτείται μέχρις ότου γίνει εφικτή η χρησιμοποίησή τους.  Β. ΟΡΟΙ  Η Επιτροπή συντάσσει ένα προκαταρκτικό κείμενο του καταλόγου και αντίγραφό του στα κράτη μέλη, μεριμνά δε ώστε οι πληροφορίες που της διαβιβάζονται, να συμφωνούν με τους στόχους και το περιεχόμενο του καταλόγου. Η Επιτροπή λαμβάνει όλα τα κατάλληλα μέτρα για την υλοποίηση του καταλόγου.  Τα κράτη μέλη:  - συγκεντρώνουν και διαβιβάζουν στην Επιτροπή τις πληροφορίες που διαθέτουν και οι οποίες αφορούν τα στοιχεία που αναφέρει το στοιχείο Α,  - παρέχουν στην Επιτροπή τις πληροφορίες που διαθέτουν και που απαιτούνται για να τηρείται ο κατάλογος ενήμερος με βάση τα νεώτερα δεδομένα.  (1) Εκτός από τα μέσα και το προσωπικό που ενδέχεται να συμμετέχουν στην προάσπιση των βασικών συμφερόντων ασφαλείας αυτού του κράτους μέλους.  ΠΑΡΑΡΤΗΜΑ ΙΙ  ΣΥΛΛΟΓΗ ΣΤΟΙΧΕΙΩΝ ΜΕ ΤΙΣ ΙΔΙΟΤΗΤΕΣ ΚΑΙ ΤΗ ΣΥΜΠΕΡΙΦΟΡΑ ΤΩΝ ΥΔΡΟΓΟΝΑΝΘΡΑΚΩΝ ΚΑΘΩΣ ΚΑΙ ΜΕ ΤΙΣ ΜΕΘΟΔΟΥΣ ΕΠΕΞΕΡΓΑΣΙΑΣ ΚΑΙ ΤΕΛΙΚΗΣ ΧΡΗΣΙΜΟΠΟΙΗΣΗΣ ΤΩΝ ΜΕΙΓΜΑΤΩΝ ΥΔΑΤΟΣ-ΥΔΡΟΓΟΝΑΝΘΡΑΚΩΝ-ΣΤΕΡΕΩΝ ΥΛΩΝ ΠΟΥ ΠΕΡΙΣΥΛΛΕΓΟΝΤΑΙ ΣΤΗ ΘΑΛΑΣΣΑ ΚΑΙ ΣΤΙΣ ΑΚΤΕΣ  Σκοπός της συλλογής αυτής είναι η παροχή πληροφοριών ενδεικτικού χαρακτήρα για τους υδρογονάνθρακες, ώστε να διευκολυνθεί μια ταχεία και αποτελεσματική επέμβαση για τον έλεγχο των συνεπειών μιας τυχαίας απόρριψης υδρογονανθράκων και να περιοριστούν οι τελικές μακροχρόνιες επιπτώσεις της αποθήκευσης μολυσμένων υδρογονανθράκων.  Α. ΠΕΡΙΕΧΟΜΕΝΟ  Η συλλογή περιλαμβάνει, κατά πρώτο λόγο, αντικειμενικά και ενδεικτικού χαρακτήρα στοιχεία για  - τα χαρακτηριστικά των υδρογονανθράκων που ενδέχεται να απορριφθούν π.χ. πυκνότητα, επιφανειακή τάση, ιξώδες, περιεκτικότητα σε παραφίνες, σημείο ρευστοποίησης, σημείο ανάφλεξης και διαλυτότητα,  - το μετασχηματισμό στη θάλασσα των υδρογονανθράκων που προκύπτουν από τη διαδικασία εξάτμισης, διάλυσης, γαλακτωματοποίησης, οξείδωσης και βιοδιάσπασης, καθώς και από τη διασπορά των υδρογονανθράκων στο φυσικό περιβάλλον,  - το μετασχηματισμό των υδρογονανθράκων που προκύπτει από τις μεθόδους επεξεργασίας που χρησιμοποιούνται κατά την καταπολέμηση της ρύπανσης από τους υδρογονάνθρακες στη θάλασσα και στις ακτές.  Κατά δεύτερο λόγο, στη συλλογή γίνεται σύνθεση των διαθέσιμων πληροφοριών που αφορούν τις επιπτώσεις των υδρογονανθράκων στη θαλάσσια πανίδα και χλωρίδα.  Κατά τρίτο λόγο, η συλλογή περιέχει στοιχεία για  - τον τρόπο λειτουργίας και την περιγραφή των μόνιμων εγκαταστάσεων οριστικής επεξεργασίας,  - την τελική χρησιμοποίηση των μειγμάτων ύδατος-υδρογονανθράκων-στερεών υλών.  Β. ΟΡΟΙ  Η Επιτροπή συγκεντρώνει τα στοιχεία που αναφέρει το στοιχείο Α, εξασφαλίζει την παρουσίασή τους και τα θέτει στη διάθεση των κρατών μελών.  Τα κράτη μέλη:  - συγκεντρώνουν τα στοιχεία που αναφέρει το στοιχείο Α και βρίσκονται στη διάθεσή τους, και τα διαβιβάζουν στην Επιτροπή,  - αναφέρουν στην Επιτροπή τις άλλες πηγές στοιχείων που γνωρίζουν,  - παρέχουν στην Επιτροπή τις πληροφορίες που βρίσκονται στη διάθεσή τους και είναι αναγκαίες για να τηρείται η συλλογή ενήμερη με βάση τα νεώτερα δεδομένα.  ΠΑΡΑΡΤΗΜΑ ΙΙΙ  ΚΑΤΑΛΟΓΟΣ ΤΩΝ ΜΕΣΩΝ ΕΠΕΜΒΑΣΗΣ ΣΕ ΠΕΡΙΠΤΩΣΗ ΑΠΟΡΡΙΨΗΣ ΕΠΙΚΙΝΔΥΝΩΝ ΟΥΣΙΩΝ ΕΚΤΟΣ ΤΩΝ ΥΔΡΟΓΟΝΑΝΘΡΑΚΩΝ  Σκοπός του καταλόγου αυτού είναι να δώσει μια πρώτη ένδειξη των μέσων που έχει στη διάθεσή του ένα κράτος μέλος (1) για να επέμβει σε περίπτωση απόρριψης στη θάλασσα επικίνδυνων ουσιών εκτός των υδρογονανθράκων και ορισμένα από τα οποία θα ήταν δυνατόν, σε περίπτωση κάποιου περιστατικού, να τεθούν στη διάθεση ενός άλλου κράτους μέλους που θα υπέβαλε σχετικό αίτημα, υπό προϋποθέσεις που θα καθοριστούν μεταξύ των αρμοδίων αρχών.  Α. ΠΕΡΙΕΧΟΜΕΝΟ  Ο κατάλογος περιλαμβάνει στοιχεία σχετικά με:  1. Το ανθρώπινο δυναμικό (ειδικευμένο προσωπικό, ομάδες επέμβασης κλπ.)·  2. τα υλικά μέσα που είναι δυνατό να χρησιμοποιηθούν κατά τις διάφορες φάσεις της επέμβασης, καθώς και κατά την αποκατάσταση των αρχικών συνθηκών στις τοποθεσίες που έχουν θιγεί από τις απορρίψεις.  Ο κατάλογος περιέχει στοιχεία σχετικά με τα χαρακτηριστικά και τον τόπο όπου ευρίσκονται τα μέσα που προαναφέρθηκαν. Είναι δυνατόν, εξάλλου, να περιέχει στοιχεία για το χρόνο που απαιτείται, έως ότου γίνει εφικτή η χρησιμοποίηση τους.  Β. ΟΡΟΙ  Η Επιτροπή συντάσσει προοδευτικά τον κατάλογο αυτό και παρέχει αντίγραφό του σε κάθε στάδιο στα κράτη μέλη, μεριμνά δε ώστε οι πληροφορίες που της διαβιβάζονται, να συμφωνούν με τους στόχους και το περιεχόμενο του καταλόγου. Η Επιτροπή λαμβάνει όλα τα κατάλληλα μέτρα για την υλοποίηση του καταλόγου.  Τα κράτη μέλη  - συγκεντρώνουν και διαβιβάζουν στην Επιτροπή τις πληροφορίες που διαθέτουν και που κρίνονται αναγκαίες για τη σύνταξη του καταλόγου (πρβ. στοιχεία που αναφέρονται στο στοιχείο Α),  - παρεχουν στην Επιτροπή τις πληροφορίες που διαθέτουν και που κρίνονται αναγκαίες για να τηρείται ο κατάλογος ενήμερος με βάση τα νεώτερα δεδομένα.  Πάντως, κατά τη διάρκεια μεταβατικής περιόδου δύο ετών, εναπόκειται στα κράτη μέλη να αποφασίζουν ποιες πληροφορίες θεωρούν απαραίτητο να διαβιβάσουν στην Επιτροπή για την κατάρτιση του καταλόγου που προβλέπεται στο παρόν παράρτημα. Η κατάσταση αυτή θα επανεξεταστεί βάσει της έκθεσης της Επιτροπής, η οποία αναφέρεται στο άρθρο 5 της απόφασης.  (1) Εξαιρουμένων των μέσων και του προσωπικού που ενδέχεται να συμμετάσχουν στην προάσπιση των βασικών συμφερόντων ασφαλείας αυτού του κράτους μέλους.